Τροποποιημένη πρόταση για ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την επιτροπή ασφάλειας στη ναυτιλία και πρόληψης της ρύπανσης που τροποποιεί τους κανονισμούς για την ασφάλεια στη ναυτιλία και την πρόληψη της ρύπανσης από τα πλοία

(Υποβλήθηκαν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στην Ολομέλειά του στις 13 Φεβρουαρίου 2001, το Ευρωπαϊκό Κοινοβούλιο ενέκρινε , με την επιφύλαξη δώδεκα τροπολογιών, την πρόταση κανονισμού του Ευρωπαϊκού Κοινοβουλίου και του Συμβουλίου για την επιτροπή ασφάλειας στη ναυτιλία που τροποποιεί τους κανονισμούς για την ασφάλεια στη ναυτιλία και την πρόληψη της ρύπανσης από τα πλοία, καθώς και την πρόταση οδηγίας του Ευρωπαϊκού Κοινοβουλίου και του Συμβουλίου που τροποποιεί τις οδηγίες για την ασφάλεια στη ναυτιλία και την πρόληψη της ρύπανσης από τα πλοία.

Η Επιτροπή δέχεται θετικά τις περισσότερες τροπολογίες του Ευρωπαϊκού Κοινοβουλίου διότι εγκρίνει ευρέως τους στόχους τους :

Έτσι, γίνονται δεκτές με κάποιες αναπροσαρμογές στη διατύπωση του κειμένου :

* Οι τροπολογίες που σκοπό έχουν να υπενθυμισθεί ότι η επιτροπή που θεσπίζεται από την πρόταση έχει ως αποστολή όχι μόνον την ασφάλεια στη ναυτιλία αλλά και την πρόληψη της ρύπανσης από τα πλοία, την προστασία του θαλάσσιου περιβάλλοντος και τις συνθήκες διαβίωσης και εργασίας στα πλοία. Η Επιτροπή συμφωνεί με την πρόθεση της τροπολογίας διότι πράγματι ένα μέρος της σχετικής κοινοτικής νομοθεσίας έχει ως αντικείμενο την πρόληψη της ρύπανσης από τα πλοία και τις συνθήκες διαβίωσης και εργασίας στα πλοία. Αντίθετα, πρόκειται μάλιστα για τα μόνα σημεία που δεν συμπεριέλαβε η Επιτροπή στην τροποποημένη πρότασή της, η προστασία του θαλάσσιου περιβάλλοντος εντάσσεται στην νομοθεσία περί περιβάλλοντος (η οποία συμπεριλαμβάνει παραδείγματος χάριν τη ρύπανση που προέρχεται από την ξηρά), η οποία δεν εμπίπτει στο πεδίο εφαρμογής της κοινοτικής νομοθεσίας για την ασφάλεια και την πρόληψη της ρύπανσης. Η Επιτροπή περιέλαβε στην ονομασία της επιτροπής την αποστολή πρόληψης της ρύπανσης από τα πλοία. Ωστόσο, για λόγους σαφήνειας στην ανάγνωση του κειμένου, η επιτροπή για την ασφάλεια στη ναυτιλία και την πρόληψη της ρύπανσης ονομάσθηκε « επιτροπή COSS ».

* Οι τροπολογίες που υπενθυμίζουν το ρόλο του Ευρωπαϊκού Κοινοβουλίου στην κανονιστική διαδικασία, η σύνταξη που προτάθηκε όμως πρέπει να αναπροσαρμοσθεί με τις ισχύουσες τυποποιημένες εκφράσεις που έχουν εγκριθεί διοργανικά όσον αφορά τις επιτροπές.

* Η τροπολογία που σκοπό έχει να διευκρινισθεί ότι η τροποποίηση της νομοθεσίας μέσω της διαδικασίας ελέγχου της συμμόρφωσης που προβλέπεται στο άρθρο 4 επιτρέπεται μόνον εφόσον βεβαιώσει η Επιτροπή ή ένα κράτος μέλος ότι υφίσταται κίνδυνος για την ασφάλεια ή ασυμβατότητα με την κοινοτική νομοθεσία για την ασφάλεια στη ναυτιλία. Η τροπολογία αυτή έχει ουσιαστικά το στόχο να διευκρινισθούν οι όροι που δικαιολογούν την εκκίνηση της διαδικασίας ελέγχου της συμμόρφωσης (δηλαδή διαπίστωση ότι υφίσταται τέτοιος κίνδυνος). Εν προκειμένω, η Επιτροπή συμφωνεί με τη σκοπιμότητα της διευκρίνισης, πρότεινε όμως να αναδιατυπωθεί με σαφέστερο και ορθότερο τρόπο. Η Επιτροπή προτείνει να διατηρηθεί το δεύτερο εδάφιο όπως ήταν στην αρχική της πρόταση και να προστεθεί ένα τρίτο εδάφιο στην 1η παράγραφο, όπου θα διευκρινίζεται ότι η διαδικασία ελέγχου της συμμόρφωσης κινείται από την Επιτροπή με δική της πρωτοβουλία, ενδεχομένως κατόπιν αίτησης κράτους μέλους.

Η Επιτροπή επιθυμεί άλλωστε να ληφθούν υπόψη και τα νέα στοιχεία που προέκυψαν μετά την έγκριση των αρχικών της προτάσεων. Μετά το ναυάγιο του ERIKA, η Επιτροπή όντως ενέκρινε μια σειρά νομοθετικών προτάσεων, και συγκεκριμένα, στις 6 Δεκεμβρίου 2000, μια πρόταση κανονισμού σχετικά με την ίδρυση μιας Ευρωπαϊκής Υπηρεσίας για την Ασφάλεια στη Ναυτιλία. Η Υπηρεσία αυτή είναι ένας οργανισμός τελείως διαφορετικός από την επιτροπή για την ασφάλεια στη ναυτιλία που αποτελεί το αντικείμενο της παρούσας πρότασης, φάνηκε όμως από τις συζητήσεις στο Ευρωπαϊκό Κοινοβούλιο, το Συμβούλιο και άλλα όργανα όπως η Οικονομική και Κοινωνική Επιτροπή και η Επιτροπή των Περιφερειών ότι υπήρχε σύγχυση όσον αφορά τα καθήκοντα του κάθε οργανισμού. Όπως σημειώνει η Οικονομική και Κοινωνική Επιτροπή στις γνώμες που εξέδωσε στις 28 Φεβρουαρίου και 1 Μαρτίου 2001, « είναι αναγκαίο να καθορισθούν με σαφήνεια ο ρόλος και οι αρμοδιότητες της Ευρωπαϊκής Υπηρεσίας για την Ασφάλεια στη Ναυτιλία, προκειμένου να αποφευχθεί κάθε κίνδυνος σύγχυσης ή αλληλεπικάλυψης με τα καθήκοντα της επιτροπής για την ασφάλεια στη ναυτιλία ».

Η Επιτροπή προτείνει συνεπώς να τροποποιηθεί η αρχική της πρόταση έτσι ώστε να διευκρινισθεί ο ρόλος της επιτροπής για την ασφάλεια στη ναυτιλία και την πρόληψη της ρύπανσης από τα πλοία. Συγκεκριμένα, επιφέρει στο κείμενο τις αναγκαίες διευκρινίσεις προκειμένου να αποσαφηνισθεί ότι η επιτροπή δρα μόνον στο στενό πλαίσιο των εκτελεστικών αρμοδιοτήτων που ανατίθενται στην Επιτροπή βάσει της συνθήκης, χωρίς να επιχειρείται καμιά επέκταση των εξουσιών της μέσω της παρούσας πρότασης. Οι τροποποιήσεις αυτές αφορούν λοιπόν ουσιαστικά το άρθρο 2 που περιέχει τους ορισμούς και το άρθρο 4 σχετικά με τη διαδικασία ελέγχου της συμμόρφωσης. Αυτή η τελευταία διάταξη δημιούργησε πράγματι πολλά ερωτηματικά και διευκρινιστικές ερωτήσεις ως προς την ακριβή έκτασή της και τη συμβατότητά της με τους ισχύοντες θεσμικούς κανόνες. Το τροποποιημένο κείμενο :

- διευκρινίζει ότι η επιτροπή COSS παρεμβαίνει μόνον στους τομείς που καλύπτονται από την διαδικασία επιτροπών της ισχύουσας νομοθεσίας, χωρίς να επεκτείνονται κατά κανένα τρόπο οι αρμοδιότητες των επιτροπών που υπάρχουν. Συγκεκριμένα, η αρμοδιότητα της επιτροπής COSS καλύπτει μόνο τις διεθνείς συμβάσεις που αναφέρονται ρητά στις οδηγίες ή τους κανονισμούς που ισχύουν. Η Επιτροπή δεν μπορεί λοιπόν να θέσει σε εφαρμογή τις διαδικασίες επιτροπής, και ειδικότερα τη διαδικασία ελέγχου της συμμόρφωσης, για διεθνείς συμβάσεις που δεν αναφέρονται στο σχετικό κανονισμό ή οδηγία.

- υπενθυμίζει ότι στόχος της διαδικασίας ελέγχου της συμμόρφωσης είναι μόνον να επιτρέπεται στην Ευρωπαϊκή Κοινότητα να ενεργεί γρήγορα και αποτελεσματικά, τηρουμένης της αρχής υπεροχής του κοινοτικού δικαίου, στην εξαιρετική, μάλλον, περίπτωση σύγκρουσης μεταξύ μιας υπό έγκριση τροπολογίας ενός διεθνούς νομοθετήματος (ιδίως κατά την εξάμηνη περίοδο σιωπηράς έγκρισης) και μιας κοινοτικής οδηγίας ή κανονισμού που θέτει σε εφαρμογή την υπάρχουσα έκδοση του εν λόγω διεθνούς νομοθετήματος.

Τέλος, στην παρούσα τροποποιημένη πρόταση λαμβάνονται υπόψη οι πρόσφατες εξελίξεις :

* Η έκδοση από το Ευρωπαϊκό Κοινοβούλιο και το Συμβούλιο δύο άλλων οδηγιών :

- Η οδηγία 2000/59/EΚ του Ευρωπαϊκού Κοινοβουλίου και του Συμβουλίου της 27ης Νοεμβρίου 2000 σχετικά με τις λιμενικές εγκαταστάσεις παραλαβής αποβλήτων πλοίου και καταλοίπων φορτίου.

- Η οδηγία 2001/25/EΚ του Ευρωπαϊκού Κοινοβουλίου και του Συμβουλίου της 4ης Απριλίου 2001 για το ελάχιστο επίπεδο εκπαίδευσης των ναυτικών, η οποία καταργεί και αντικαθιστά την οδηγία 94/58/EΚ του Συμβουλίου της 22ας Νοεμβρίου 1994.

* Η αναγκαιότητα να επανορθωθεί μια παράλειψη στην οδηγία 96/98/EΚ για τον εξοπλισμό των πλοίων, την οποία διαπίστωσε η Επιτροπή κατά την πρόσφατη συνεδρίαση της επιτροπής που έχει θεσπισθεί με βάση την εν λόγω οδηγία. Πράγματι, η σημερινή διατύπωση του άρθρου 17 της οδηγίας 96/98/EΚ, το οποίο καθορίζει τα μέτρα που μπορούν να ληφθούν με τη διαδικασία της « επιτροπολογίας » όπως λέγεται, δεν επιτρέπει την επικαιροποίηση του Παραρτήματος AI όσον αφορά τις ενότητες αξιολόγησης της συμμόρφωσης που ισχύουν για τους τύπους εξοπλισμών που αναφέρονται στο Παράρτημα αυτό. Η Επιτροπή προτείνει λοιπόν να τροποποιηθεί το άρθρο 17 ούτως ώστε να καταστεί δυνατόν να τροποποιηθεί το Παράρτημα A1 της οδηγίας 96/98/EΚ με την κανονιστική διαδικασία.

Συνεπώς, η Επιτροπή τροποποιεί την πρότασή της σύμφωνα με το άρθρο 250, παράγραφος 2 της συνθήκης.

2000/0236 (COD)

Τροποποιημένη πρόταση για ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την επιτροπή ασφάλειας στη ναυτιλία και πρόληψης της ρύπανσης από τα πλοία που τροποποιεί τους κανονισμούς για την ασφάλεια στη ναυτιλία και την πρόληψη της ρύπανσης από τα πλοία

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 80, παράγραφος 2,

την πρόταση της Επιτροπής [1],

[1] ΕΕ C

τη γνώμη της Οικονομικής και Κοινωνικής Επιτροπής [2],

[2] ΕΕ C

τη γνώμη της Επιτροπής των Περιφερειών [3],

[3] ΕΕ C

Αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [4],

[4] ΕΕ C

Εκτιμώντας τα εξής :

(1) Τα μέτρα εκτέλεσης των κανονισμών και των οδηγιών που ισχύουν στον τομέα της ασφάλειας στη ναυτιλία έχουν εκδοθεί με κανονιστική διαδικασία η οποία προβλέπει τη χρήση της επιτροπής που έχει συγκροτηθεί από την οδηγία 93/75/EΟΚ του Συμβουλίου [5], και, σε ορισμένες περιπτώσεις, τη χρήση επιτροπής ad hoc. Οι επιτροπές αυτές διέπονται από τους κανόνες που έχουν θεσπισθεί από την απόφαση 87/373/EΟΚ του Συμβουλίου της 13ης Ιουλίου 1987 για τον καθορισμό των όρων άσκησης των εκτελεστικών αρμοδιοτήτων που ανατίθενται στη Επιτροπή [6].

[5] ΕΕ L 247 της 5.10.1993, σελ.19. Οδηγία τροποποιηθείσα τελευταία από την οδηγία 98/74/EΚ (ΕΕ L 276 της 13.10.1998, σελ. 7).

[6] ΕΕ L 197 της 18.7.1987, σελ.3.

(2) Το Συμβούλιο, με ψήφισμά του στις 8 Ιουνίου 1993 σχετικά με μια κοινή πολιτική ασφάλειας στη ναυτιλία, ενέκρινε κατ'αρχήν τη σύσταση μιας επιτροπής ασφάλειας στη ναυτιλία και πρόληψης της ρύπανσης από τα πλοία (επιτροπή COSS) και κάλεσε την Επιτροπή να υποβάλει πρόταση για τη σύσταση της επιτροπής αυτής.

(3) Ο ρόλος της επιτροπής COSS είναι να συγκεντρώσει τα καθήκοντα των επιτροπών που έχουν συγκροτηθεί από την κοινοτική νομοθεσία που αφορά την ασφάλεια στη ναυτιλία, πρόληψης της ρύπανσης από τα πλοία και προστασίας των συνθηκών διαβίωσης και εργασίας στα πλοία, όπως και να επικουρεί και να συμβουλεύει την Επιτροπή σε όλα τα θέματα ασφάλειας στη ναυτιλία και πρόληψης ή περιορισμού της ρύπανσης του περιβάλλοντος από ναυτιλιακές δραστηριότητες.

(4) Σύμφωνα με το ψήφισμα του Συμβουλίου της 8ης Ιουνίου 1993, κρίνεται σκόπιμο να συσταθεί επιτροπή ασφάλειας στη ναυτιλία και πρόληψης της ρύπανσης από τα πλοία και να της ανατεθούν τα καθήκοντα που είχαν ανατεθεί παλαιότερα στις επιτροπές που είχαν συσταθεί από την κοινοτική νομοθεσία στο πεδίο της ασφάλειας στη ναυτιλία, πρόληψης της ρύπανσης από τα πλοία και προστασίας των συνθηκών διαβίωσης και εργασίας στα πλοία. Κρίνεται σκόπιμο επίσης κάθε νέο κοινοτικό νομοθέτημα που θεσπίζεται στο πεδίο της ασφάλειας στη ναυτιλία να προβλέπει τη χρήση της θεσπιζόμενης επιτροπής.

(5) Η απόφαση 87/373/EΟΚ έχει αντικατασταθεί από την απόφαση 1999/468/EΚ [7] του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στη Επιτροπή. Η απόφαση 1999/468/EΚ σκοπό έχει να καθορίζονται οι ισχύουσες διαδικασίες επιτροπής και να εξασφαλίζεται καλύτερη ενημέρωση του Ευρωπαϊκού Κοινοβουλίου και του Συμβουλίου σχετικά με τις εργασίες των επιτροπών.

[7] ΕΕ L 184 της 17.7.1999, σελ.23.

(6) Κατά συνέπεια, αρμόζει να εφαρμοσθούν για την επιτροπή COSS οι σχετικές διατάξεις της απόφασης 1999/468/EΚ. Επειδή τα μέτρα που είναι αναγκαία για την εφαρμογή της ισχύουσας νομοθεσίας στο πεδίο της ασφάλειας στη ναυτιλία, πρόληψης της ρύπανσης από τα πλοία και προστασίας των συνθηκών διαβίωσης και εργασίας στα πλοία εντάσσονται σε ευρύτερο πεδίο υπό την έννοια του άρθρου 2 της απόφασης 1999/468/EΚ, κρίνεται σκόπιμο τα μέτρα αυτά να αποφασισθούν με τη κανονιστική διαδικασία που προβλέπεται στο άρθρο 5 της εν λόγω απόφασης, τηρουμένων των διατάξεων του άρθρου 7, παράγραφος 3, και του άρθρου 8 της απόφασης, τα οποία διευκρινίζουν το ρόλο του Ευρωπαϊκού Κοινοβουλίου. Για να μπορεί η επιτροπή COSS να λειτουργεί σε καταστάσεις έκτακτης ανάγκης, κρίνεται σκόπιμο η περίοδος που προβλέπεται στο άρθρο 5 παράγραφος 6 της απόφασης 1999/468/EΚ να είναι διάρκειας ενός μηνός.

(7) Αρμόζει επίσης να τροποποιηθεί η υπάρχουσα νομοθεσία στο πεδίο της ασφάλειας στη ναυτιλία, πρόληψης της ρύπανσης από τα πλοία και προστασίας των συνθηκών διαβίωσης και εργασίας στα πλοία προκειμένου η επιτροπή COSS να αντικαταστήσει την επιτροπή που έχει συσταθεί από την οδηγία 93/75/EΟΚ, ή, αναλόγως της περίπτωσης, την επιτροπή ad hoc που έχει θεσπισθεί από την αντίστοιχη νομοθεσία. Κρίνεται σκόπιμο επίσης ο παρών κανονισμός να τροποποιήσει τις σχετικές διατάξεις των κανονισμών (ΕΟΚ) αριθ. 613/91 [8], (EΚ) αριθ. 2978/94 [9] και (EΚ) αριθ. 3051/95 [10] του Συμβουλίου προκειμένου να καθιερωθεί η επιτροπή COSS και να τεθεί σε εφαρμογή η κανονιστική διαδικασία που προβλέπεται στο άρθρο 5 της απόφασης 1999/468/EΚ.

[8] ΕΕ L 68 της 15.3.1991, σελ.1.

[9] ΕΕ L 319 της 12.12.1994, σελ. 1.

[10] ΕΕ L 320 της 30.12.1995, σελ. 14. Κανονισμός που τροποποιήθηκε από τον κανονισμό (EΚ) αριθ. 179/98 της 23.1.1998, σελ. 35.

(8) Η κοινοτική νομοθεσία που υπάρχει στο πεδίο της ασφάλειας στη ναυτιλία, πρόληψης της ρύπανσης από τα πλοία και προστασίας των συνθηκών διαβίωσης και εργασίας στα πλοία βασίζεται άλλωστε στην εφαρμογή των κανόνων που εκδίδονται από διεθνείς συμβάσεις, κώδικες και ψηφίσματα με έναρξη ισχύος από την ημερομηνία έκδοσης της συγκεκριμένης κοινοτικής πράξης, ή την ημερομηνία που αναγράφεται στην κοινοτική πράξη. Η κατάσταση αυτή έχει ως αποτέλεσμα τα κράτη μέλη να μην μπορούν να εφαρμόζουν τις τροποποιήσεις που επέρχονται μεταγενέστερα σε αυτά τα διεθνή νομοθετήματα εάν δεν τροποποιηθούν προηγουμένως οι οδηγίες ή οι κανονισμοί της Κοινότητας. Επειδή είναι δύσκολο να συμπέσουν οι ημερομηνίες έναρξης ισχύος μιας τροποποίησης διεθνώς, αφενός, και, αφετέρου, του κανονισμού με τον οποίο ενσωματώνεται η τροποποίηση στο κοινοτικό δίκαιο, δημιουργούνται μεγάλες δυσχέρειες, και ιδίως η καθυστερημένη εφαρμογή στην Κοινότητα των πλέον πρόσφατων και των πλέον υψηλών διεθνών προτύπων.

(9) Χρειάζεται ωστόσο να υπάρξει διαχωρισμός μεταξύ των διατάξεων μιας κοινοτικής πράξης, οι οποίες για την εφαρμογή τους παραπέμπουν σε διεθνές νομοθέτημα, και των κοινοτικών διατάξεων που αναπαράγουν πλήρως ή εν μέρει ένα διεθνές νομοθέτημα. Στη δεύτερη περίπτωση, οι πλέον πρόσφατες τροποποιήσεις των διεθνών νομοθετημάτων είναι δυνατόν, ούτως ή άλλως, να ενσωματωθούν στην κοινοτική νομοθεσία μόνον εφόσον τροποποιηθούν οι σχετικές κοινοτικές διατάξεις.

(10) Με την επιφύλαξη των διεθνών κανόνων που έχουν ενσωματωθεί σε μια κοινοτική πράξη, επιθυμείται αντίθετα να επιτραπεί στα κράτη μέλη να αποδέχονται τις πλέον πρόσφατες διεθνείς τροποποιήσεις σε ένα πεδίο που εμπίπτει στο πεδίο εφαρμογής της σχετικής κοινοτικής πράξης. Για να επιτευχθεί αυτό, αρκεί να σημειώνεται ότι η διεθνής σύμβαση που εφαρμόζεται για τους σκοπούς της σχετικής οδηγίας ή κανονισμού είναι εκείνη "που ισχύει" ζψρίς να αναφέρεται κάποια ημερομηνία.

(11) Είναι πάντως αναγκαίο να τεθεί σε εφαρμογή μια ειδική διαδικασία ελέγχου της συμμόρφωσης που θα επιτρέπει στην Επιτροπή, αφού συμβουλευθεί την επιτροπή COSS , να λαμβάνει τα απαραίτητα μέτρα για να προλαμβάνεται ο κίνδυνος ασυμβατότητας μεταξύ τροποποιήσεων των διεθνών νομοθετημάτων και κοινοτικής νομοθεσίας ή ισχύουσας κοινοτικής πολιτικής ασφάλειας στη ναυτιλία, πρόληψης της ρύπανσης από τα πλοία και προστασίας των συνθηκών διαβίωσης και εργασίας στα πλοία. Με τη διαδικασία αυτή θα αποφευχθεί επίσης το ενδεχόμενο να υποβαθμισθεί το επίπεδο ασφάλειας στη ναυτιλία που έχει επιτευχθεί στην Κοινότητα με τις διεθνείς τροποποιήσεις.

(12) Η ειδική διαδικασία ελέγχου της συμμόρφωσης μπορεί να φέρει πλήρως αποτελέσματα μόνον εφόσον τα προβλεπόμενα μέτρα εκδίδονται το ταχύτερο δυνατόν, και ούτως ή άλλως πριν τη λήξη της προθεσμίας που προβλέπεται για την πραγματική έναρξη ισχύος της διεθνούς τροποποίησης. Κατά συνέπεια, η προθεσμία που διαθέτει το Συμβούλιο, σύμφωνα με το άρθρο 5 παράγραφος 6 της απόφασης 1999/468/EΚ για να αποφασίσει σχετικά με τα μέτρα που πρέπει να ληφθούν πρέπει να ελαττωθεί σε ένα μήνα,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Αντικείμενο

Αντικείμενο του παρόντος κανονισμού είναι να βελτιωθεί η εφαρμογή της κοινοτικής νομοθεσίας που αναφέρεται στο άρθρο 2, σημείο 2 και διέπει την ασφάλεια στη ναυτιλία, την πρόληψη της ρύπανσης από τα πλοία και την προστασία των συνθηκών διαβίωσης και τους όρους διαβίωσης και εργασίας στα πλοία :

α) με τη σύσταση μιας και μόνον επιτροπής ασφάλειας στη ναυτιλία και πρόληψης της ρύπανσης από τα πλοία, ονομαζόμενη στο εξής "επιτροπή COSS", που θα συγκεντρώσει τα καθήκοντα των επιτροπών που έχουν θεσπισθεί κατ'εφαρμογήν της κοινοτικής ναυτιλιακής νομοθεσίας οι οποίες καταργούνται από τον παρόντα κανονισμό.

β) με τη μετέπειτα ευκολότερη τροποποίηση της κοινοτικής ναυτιλιακής νομοθεσίας βάσει των εξελίξεων που σημειώνονται στα ισχύοντα διεθνή νομοθετήματα , με την κατάργηση της αναφοράς της έναρξης ισχύος των εν λόγω διεθνών νομοθετημάτων.

Άρθρο 2 Ορισμοί

Για τους σκοπούς του παρόντος κανονισμού, ως :

1) «διεθνή νομοθετήματα» νοούνται οι συμβάσεις, τα πρωτόκολλα, τα ψηφίσματα, οι κώδικες, οι συλλογές κανόνων, οι εγκύκλιοι, τα πρότυπα και οι διατάξεις που εκδίδονται από μια Διεθνή Διάσκεψη, το Διεθνή Ναυτιλιακό Οργανισμό (OMI), την Παγκόσμια Οργάνωση Εργασίας (OIT), από ένα μνημόνιο συμφωνίας ή ένα διεθνή οργανισμό τυποποίησης, τα οποία μνημονεύονται σε διατάξεις της ισχύουσας κοινοτικής ναυτιλιακής νομοθεσίας.

2) «κοινοτική ναυτιλιακή νομοθεσία» νοούνται οι κάτωθι ισχύουσες κοινοτικές πράξεις :

α) Κανονισμός (ΕΟΚ) αριθ. 613/91 του Συμβουλίου της 4ης Μαρτίου 1991 για τη μετανηολόγηση πλοίων στο εσωτερικό της Κοινότητας.

β) Οδηγία 93/75/ΕΟΚ του Συμβουλίου της 13ης Σεπτεμβρίου 1993 για τις ελάχιστες προδιαγραφές που απαιτούνται για τα πλοία τα οποία κατευθύνονται σε ή αποπλέουν από κοινοτικούς λιμένες μεταφέροντας επικίνδυνα ή ρυπογόνα εμπορεύματα.

γ) Κανονισμός (ΕΚ) αριθ. 2978/94 του Συμβουλίου της 21ης Νοεμβρίου 1994 για την εκτέλεση του ψηφίσματος Α.747 (18) του ΙΜΟ σχετικά με την εφαρμογή της καταμέτρησης της χωρητικότητας των χώρων έρματος στα πετρελαιοφόρα διαχωρισμένου έρματος.

δ) Οδηγία 94/57/ΕΚ του Συμβουλίου της 22ας Νοεμβρίου 1994 σχετικά με τους κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών. [11],

[11] ΕΕ L 319 της 12.12.1994, σ. 20. Οδηγία που τροποποιήθηκε από την οδηγία 97/58/EΚ (ΕΕ L 274 της 7.10.1997, σελ. 8).

ε) Οδηγία 95/21/EΚ του Συμβουλίου της 19ης Ιουνίου 1995 για την επιβολή, σχετικά με τη ναυσιπλοΐα που συνεπάγεται χρήση κοινοτικών λιμένων ή διέλευση από ύδατα υπό τη δικαιοδοσία κράτους μέλους, των διεθνών προτύπων για την ασφάλεια των πλοίων, την πρόληψη της ρύπανσης και τις συνθήκες διαβίωσης και εργασίας επί των πλοίων (έλεγχος του κράτους του λιμένα). [12]

[12] ΕΕ L 157 της 7.7.1995, σελ. 1. Οδηγία που τροποποιήθηκε τελευταία από την οδηγία 1999/97/EΚ (ΕΕ L 331 της 23.12.1999, σελ. 67).

στ) Κανονισμός (ΕΚ) αριθ. 3051/95 του Συμβουλίου της 8ης Δεκεμβρίου 1995 για τη διαχείριση της ασφάλειας των επιβατηγών οχηματαγωγών πλοίων Rool-on/Roll off (Ro-Ro).

ζ) Οδηγία 96/98/ΕΚ του Συμβουλίου της 20ής Δεκεμβρίου 1996 σχετικά με τον εξοπλισμό πλοίων. [13]

[13] ΕΕ L 46 της 17.2.1997, σελ. 25. Οδηγία που τροποποιήθηκε από την οδηγία 98/85/EΚ (ΕΕ L 315 της 11.11.1998, σελ. 14).

η) lΟδηγία 97/70/ΕΚ του Συμβουλίου της 11ης Δεκεμβρίου 1997 για τη θέσπιση εναρμονισμένου καθεστώτος για τα αλιευτικά σκάφη μήκους 24 μέτρων και άνω. [14]

[14] ΕΕ L 34 της 9.2.1998, σελ. 1. Οδηγία που τροποποιήθηκε από την οδηγία 1999/19/EΚ (ΕΕ L 83 της 27.3.1999, σελ. 48).

θ) Οδηγία 98/18/ΕΚτου Συμβουλίου της 17ης Μαρτίου 1998 για τους κανόνες και τα πρότυπα ασφαλείας για τα επιβατηγά πλοία. [15]

[15] ΕΕ L 144 της 15.5.1998, σελ. 1.

ι) Οδηγία 98/41/ΕΚ του Συμβουλίου της 18ης Ιουνίου 1998 σχετικά με την καταγραφή των ατόμων που ταξιδεύουν με επιβατηγά πλοία που εκτελούν δρομολόγια προς ή από λιμένες των κρατών μελών της Κοινότητας. [16]

[16] ΕΕ L 188 της 2.7.1998, σελ. 35.

ια) Οδηγία 1999/35/EK του Συμβουλίου της 29ης Απριλίου 1999 σχετικά με ένα σύστημα υποχρεωτικών επιθεωρήσεων για την ασφαλή εκτέλεση τακτικών δρομολογίων από οχηματαγωγά ro- ro και ταχύπλοα επιβατηγά σκάφη. [17]

[17] ΕΕ L 138 της 1.6.1999, σελ. 1.

ιβ) Οδηγία 2000/59/EΚ του Ευρωπαϊκού Κοινοβουλίου και του Συμβουλίου της 27ης Νοεμβρίου 2000 σχετικά με τις λιμενικές εγκαταστάσεις παραλαβής αποβλήτων πλοίου και καταλοίπων φορτίου [18],

[18] ΕΕ L 332 της 28.12.2000, σ. 81.

ιγ) Οδηγία 2001/25/ΕΚ του Ευρωπαϊκού Κοινοβουλίου και του Συμβουλίου, της 4ης Απριλίου 2001, για το ελάχιστο επίπεδο εκπαίδευσης των ναυτικών [19].

[19] ΕΕ L 136 της 18.5.2001, σ. 17.

Άρθρο 3 Σύσταση της επιτροπής ασφάλειας στη ναυτιλία και πρόληψης της ρύπανσης από τα πλοία (επιτροπή COSS)

1. Η Επιτροπή επικουρείται από κανονιστική επιτροπή, ονομαζόμενη στο εξής επιτροπή COSS , απαρτιζόμενη από αντιπροσώπους των κρατών μελών, της οποίας προεδρεύει ο αντιπρόσωπος της Επιτροπής.

2. Όταν γίνεται αναφορά στην παρούσα παράγραφο, ισχύει η κανονιστική διαδικασία που προβλέπεται στο άρθρο 5 της απόφασης 1999/468/EΚ, τηρουμένων των διατάξεων του άρθρου 7 και του άρθρου 8 της εν λόγω απόφασης.

3. Για τους σκοπούς του παρόντος κανονισμού, η περίοδος που προβλέπεται στο άρθρο 5 παράγραφος 6 της απόφασης 1999/468/EΚ ορίζεται ότι είναι διάρκειας ενός μηνός.

Άρθρο 4 Διαδικασία ελέγχου της συμμόρφωσης

1. Για να αποφευχθεί το ενδεχόμενο σύγκρουσης μεταξύ της κοινοτικής ναυτιλιακής νομοθεσίας και των διεθνών νομοθετημάτων που αναφέρονται στο άρθρο 2, παράγραφος 1, οι κανονισμοί και οι οδηγίες της Κοινότητας που αναφέρονται στο άρθρο 2, στοιχείο 2), είναι δυνατόν να τροποποιούνται, σύμφωνα με τη διαδικασία που αναφέρεται στο άρθρο 3 παράγραφος 2 , προκειμένου να αποκλείεται του πεδίου εφαρμογής του σχετικού κανονισμού ή της οδηγίας κάποια τροποποίηση διεθνών νομοθετημάτων, όπως αυτά ορίζονται στο άρθρο 2, σημείο 1), και τα οποία αφορούν το συγκεκριμένο κανονισμό ή οδηγία. Η διαδικασία ελέγχου της συμμόρφωσης χρησιμοποιείται μόνον για την τροποποίηση της κοινοτικής ναυτιλιακής νομοθεσίας στους τομείς που καλύπτονται ρητά από την κανονιστική διαδικασία και εντάσσονται αυτηρά στο πλαίσιο άσκησης των εκτελεστικών αρμοδιοτήτων που ανατίθενται στην Επιτροπή.

Η εν λόγω αλλαγή του κοινοτικού κειμένου είναι δυνατή μόνον εφόσον η συγκεκριμένη τροποποίηση περικλείει έκδηλα τον κίνδυνο να υποβαθμισθεί το επίπεδο ασφαλείας στη ναυτιλία , πρόληψης της ρύπανσης από τα πλοία ή της προστασίας των συνθηκών διαβίωσης και εργασίας στα πλοία που έχει θεσπισθεί από την κοινοτική ναυτιλιακή νομοθεσία , εφόσον είναι ασύμβατη με την κοινοτική νομοθεσία, ή όταν είναι ικανή να διακυβεύσει την επίτευξη των στόχων που επιδιώκει η Κοινότητα στο πεδίο της ασφάλειας στη ναυτιλία, πρόληψης της ρύπανσης από τα πλοία ή της προστασίας των συνθηκών διαβίωσης και εργασίας στα πλοία.

Η διαδικασία ελέγχου της συμμόρφωσης κινείται από την Επιτροπή, η οποία μπορεί να ενεργήσει ενδεχομένως κατόπιν αίτησης κράτους μέλους.

2. Από τη στιγμή που εκδίδεται διεθνώς μια τροποποίηση ενός διεθνούς νομοθετήματος, και επί μια περίοδο έξι μηνών, τα κράτη μέλη που είναι συμβαλλόμενα μέρη του διεθνούς νομοθετήματος απέχουν από κάθε πρωτοβουλία αποδοχής ή εφαρμογής της τροποποίησης αυτής έτσι ώστε να επιτραπεί στην Επιτροπή να υποβάλει στην επιτροπή που αναφέρεται στο άρθρο 3, παράγραφος 1, σχέδιο κανονισμού ή οδηγίας της Επιτροπής με αντικείμενο, κατ'εφαρμογήν της παραγράφου 1 του παρόντος άρθρου, τον αποκλεισμό της τροποποίησης από κάποιο κοινοτικό κείμενο. Σε περίπτωση προσφυγής εντός των έξι μηνών, η αποχή των κρατών μελών που προαναφέρθηκε παρατείνεται έως ότου εκδοθούν ενδεδειγμένα μέτρα.

3. Όταν η τροποποίηση ενός διεθνούς νομοθετήματος υπόκειται σε διαδικασία σιωπηράς αποδοχής, ο κανονισμός ή η οδηγία της Επιτροπής που αποκλείει την ενσωμάτωση αυτής της νέας τροποποίησης στο κοινοτικό δίκαιο για τους λόγους που εκτίθενται στην παράγραφο 1 εκδίδεται σε εύθετο χρόνο ούτως ώστε να επιτραπεί στα ενδιαφερόμενα κράτη μέλη να διατυπώσουν έγκαιρα αντίρρηση για την τροποποίηση σε διεθνές επίπεδο.

Άρθρο 5 Καθήκοντα της επιτροπήςCOSS

Η επιτροπήCOSS ασκεί τα καθήκοντα που της ανατίθενται με βάση την ισχύουσα κοινοτική νομοθεσία.

Το άρθρο 2, σημείο 2) είναι δυνατόν να τροποποιείται σύμφωνα με τη διαδικασία που αναφέρεται στο άρθρο 3, παράγραφος 2 έτσι ώστε να περιληφθεί η μνεία των κοινοτικών πράξεων που θα τεθούν σε ισχύ μετά την έκδοση του παρόντος κανονισμού.

Άρθρο 6 Τροποποίηση του κανονισμού (EΟΚ) αριθ. 613/91

Ο κανονισμός (EΟΚ) αριθ. 613/91 τροποποιείται ως εξής :

1) Το άρθρο 1, στοιχείο α), τροποποιείται ως εξής:

α) Στο πρώτο εδάφιο, η φράση «κατά την ημερομηνία έκδοσης του παρόντος κανονισμού» καταργείται.

β) Το τελευταίο εδάφιο αντικαθίσταται από το εξής :« Οι τροπολογίες των διεθνών νομοθετημάτων που αναφέρονται στο ανωτέρω εδάφιο μπορούν να εξαιρεθούν του πεδίου εφαρμογής του παρόντος κανονισμού κατ'εφαρμογήν του άρθρου 4 του κανονισμού (EΚ) αριθ. .../2001 του Ευρωπαϊκού κοινοβουλίου και του Συμβουλίου [20]. »

[20] ΕΕ L

2) Το κείμενο των άρθρων 6 και 7 αντικαθίστανται από το εξής κείμενο :

«Άρθρο 6

Η Επιτροπή επικουρείται από την επιτροπή ασφάλειας στη ναυτιλία και πρόληψης της ρύπανσης από τα πλοία COSS που συγκροτήθηκε από το άρθρο 3 του κανονισμού (EΚ) αριθ. .../2001.

Άρθρο 7

Σε περίπτωση που γίνεται χρήση του παρόντος άρθρου, ισχύει η κανονιστική διαδικασία που προβλέπεται στο άρθρο 3 του κανονισμού (EΚ) αριθ. .../2001.

Οι τροπολογίες των διεθνών νομοθετημάτων που αναφέρονται στο άρθρο 3 μπορούν να εξαιρεθούν του πεδίου εφαρμογής του παρόντος κανονισμού κατ'εφαρμογήν του άρθρου 4 του κανονισμού (EΚ) αριθ. .../2001».

Άρθρο 7 Τροποποίηση του κανονισμού (EΚ) αριθ. 2978/94

Ο κανονισμός (EΚ) αριθ. 2978/94 τροποποιείται ως εξής :

1) Το κείμενο του άρθρου 3, στοιχείο ζ), αντικαθίσταται από το εξής κείμενο :

ζ) «Μarpol 73/78» : η διεθνής σύμβαση, του 1973, για την πρόληψη της ρύπανσης από τα πλοία, όπως τροποποιήθηκε από το σχετικό πρωτόκολλο του 1978, καθώς και οι ισχύουσες τροποποιήσεις τους.

2) Στο άρθρο 6, προστίθεται το εξής εδάφιο :

« Οι τροπολογίες των διεθνών νομοθετημάτων που αναφέρονται στο άρθρο 3 μπορούν να εξαιρεθούν του πεδίου εφαρμογής του παρόντος κανονισμού κατ'εφαρμογήν του άρθρου 4 του κανονισμού (EΚ) αριθ. .../2001 [21]. »

[21] ΕΕ L

3) Το κείμενο του άρθρου 7 αντικαθίσταται από το εξής κείμενο :

«Άρθρο 7

«Η Επιτροπή επικουρείται από την επιτροπή ασφάλειας στη ναυτιλία και πρόληψης της ρύπανσης από τα πλοία COSS σύμφωνα με τη διαδικασία που αναφέρεται στο άρθρο 3, παράγραφος 2 του κανονισμού (EΚ) αριθ. .../2001.»

Άρθρο 8 Τροποποίηση του κανονισμού (EΚ) αριθ. 3051/95

Ο κανονισμός (EΚ) αριθ. 3051/95 τροποποιείται ως εξής :

1) Το άρθρο 9 τροποποιείται ως εξής :

α) η φράση «του άρθρου 10, παράγραφος 2» αντικαθίσταται από τη φράση «του άρθρου 10».

β) Προστίθεται το εξής εδάφιο :

« Οι τροπολογίες των διεθνών νομοθετημάτων που αναφέρονται στο άρθρο 3 μπορούν να εξαιρεθούν του πεδίου εφαρμογής του παρόντος κανονισμού κατ'εφαρμογήν του άρθρου 4 του κανονισμού (EΚ) αριθ. .../2001 [22]. »

[22] ΕΕ L

2) Το κείμενο του άρθρου 10 αντικαθίσταται από το εξής κείμενο :

«Άρθρο 10

«Η Επιτροπή επικουρείται από την επιτροπή ασφάλειας στη ναυτιλία και πρόληψης της ρύπανσης από τα πλοία COSS σύμφωνα με τη διαδικασία που προβλέπεται στο άρθρο 3, παράγραφος 2 του κανονισμού (EΚ) αριθ. .../2001.»

Άρθρο 9 Έναρξη ισχύος

Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

..........,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος